morgue
Morgue, særligt lokale på retsmedicinske institutter til opbevaring af lig indtil begravelse eller bisættelse, se lighus. Opkaldt efter La Morgue opført 1864 på Île de la Cité i Paris. La Morgue var et lighus, som var tilgængeligt for offentligheden indtil 1907 og blev nedrevet i 1923. Her blev ukendte dødfundne personer anbragt, således at de kunne identificeres af bekendte eller pårørende.